Luister: Maroela se landbouportaal skep ’n tuiskomplek vir boere(Argieffoto: Jed Owen/Unsplash) Suid-Afrikaanse boere is vasbyters en hulle gryp graag die geleenthede aan wat oor hulle pad kom. Dit is die verhale van dié mense wat Maroela Media met sy splinternuwe landbouportaal Boer wil vertel. Boer is Donderdag 1 April amptelik op Maroela Media bekendgestel. Boer sal vir Maroela-lesers wys dat landbou in Suid-Afrika iets is om op trots te wees. Plaaslike boere en die landboubedryf word deur uiters uitdagende omstandighede in die gesig gestaar. Dit sluit onrealistiese minimumlone, ombestendige regeringsbeleid, misdaad en dreigende grondonteiening, boeregetalle wat afneem, die ontvolking van plattelandse dorpe, asook werkloosheid wat verhoog in plattelandse gebiede in. Tog, te midde van dit alles, het boere nog altyd daarin geslaag om suksesverhale op hulle plase uit te boer. Hulle maak die jongste tegnologie deel van hulle produksie, terwyl ander weer hulle landboubedrywighede na die res van Afrika, en selfs Oos-Europa, uitbrei. “Ons kan nie langer stilbly oor hierdie suksesstories nie. Ek wil mense dit ook op die hart druk hoeveel moeite ons kommersiële boere en bedryfsorganisasies doen om opkomende boere te bemagtig. Dit kry betreklik min mediadekking, maar van die wild- tot die wolbedryf het ŉ afdeling of komitee wat moeite doen om hierdie boere te help ontwikkel, en as een roete nie werk nie probeer hulle ŉ volgende uitweg,” het Du Preez de Villiers, Maroela Media se landboujoernalis, gesê. Susan Lombaard, uitvoerende hoof van Maroela Media, en De Villiers is dit eens dat mense moet weet die plaaslike landboubedryf presteer te midde van die talle uitdagings. “Dit is ŉ mark wat Maroela Media baie graag wil bereik met gespesialiseerde inligting, want ons weet die landboubedryf in Suid-Afrika verdien dit. Daarom het Maroela Media besluit dit is baie gepas om in die jaar waartydens die mediahuis sy tiende bestaansjaar vier ŉ splinternuwe landbou-afdeling bekend te stel,” het Lombaard bygevoeg. Buiten ŉ nuusafdeling waar daar oor die landbounuus van die dag berig sal word, spog Boer ook met ŉ afdeling vir landboutegnologie waar daar berig sal word oor nuutskeppings en hoëtegnologietegnieke in die landboubedryf. Lesers kan ook uitsien na artikels in die produksie-afdeling wat praat oor die invloed van droogtes, bewerkingsmetodes, versekering, finansiering en ondersoekende artikels. ŉ Promosie-afdeling verseker diensverskaffers kry die geleentheid om direk met die lesers te gesels. “Wat Boer egter besonders maak, is die omvattende markaanwysers wat gereeld bygewerk sal word met die jongste pryse vir van graan tot varke. Boer het ook ŉ weerblad wat elke leser toegang sal gee tot die jongste weervoorspellings. Ons werk ook daaraan om binnekort ŉ veilingskalender op die platform te verskaf,” het De Villiers gesê. Maroela Media se doelwit met die Boer-portaal is om die tuiskomplek te word vir die boere in Suid-Afrika, net soos wat Maroela se webwerf die grootste gratis kuierplek vir Afrikaanssprekendes is. “Ons wil hê dit moet die plaaslike landboubedryf se eie gemeenskap word. Ons sal graag wil sien boere moet mekaar hier ondersteun. Die res van die land moet ook sien wat hulle doen, erkenning daaraan gee en begrip kweek vir wat in die landboubedryf in Suid-Afrika aan die gang is,” het Lombaard bygevoeg. Kom lees vandag nog Boer, Maroela Media se eie landbouportaal. Dis mos lekker, Maroela!